Pitcairnsaaret (englanniksi "Pitcairn Islands", pitcairniksi "Pitkern Ailen") on neljästä saaresta (asuttu Pitcairn, asumattomat Oeno Island, Hendersoninsaari ja Ducie Island) koostuva saariryhmä eteläisellä Tyynellä valtamerellä, suurin piirtein Uuden-Seelannin ja Perun välisen matkan puolivälissä. Se on Britannian viimeinen siirtomaa Tyynellämerellä. Sen asukkaat ovat "HMS Bountyn" kapinallisten ja tahitilaisten jälkeläisiä. Pääsaaren (Pitcairnin) asutuksen syntyhistoriasta on tehty useita kirjoja ja elokuvia. Monen saarelaisen sukunimi on peräisin tuolta aikakaudelta.